Според новиот командант на САД во Ирак - ситуацијата е тешка, но не безнадежна
Генерал-полковникот Дејвид Питраус, кого претседателот Буш го избра да ги предводи американските сили во Ирак, вчера сведочеше пред сен
Генералот Питраус пред сенатската комисија за вооружени сили истакна дека планот предвидува враќање на редот во Багдад и давање на ирачката влада можност да воспостави своја управа и да обезбеди економски развој. Но, тој рече дека за успех ќе треба многу повеќе од дополнителни трупи кои претседателот ги испраќа во Ирак и прераспоредување на ирачките сили од другите делови на земјата, во Багдад. Генералот рече и дека ќе бидат потребни и големи политички одлуки од страна на ирачките лидери. Командантот на американските трупи во Ирак додаде дека ситуацијата во Ирак е тешка, но не безнадежна. - Напредокот нема да биде ниту брз, ниту лесно да се постигне и несомнено ќе престојат тешки денови. Се соочуваме со решителен, прилагодлив и варварски непријател. Тој ќе сака да не истисне. Всушност целиот процес е тест на волја и притоа нема гаранции. Генералот кажа и дека најверојатно ќе треба да поминат неколку месеци или кон крајот на летотото за да се увидат резултати од безбедносниот план за Багдад, иако одредени показатели ќе има и порано. Сенаторот Едвард Кенеди од Демократската партија, кој воедно е силен критичар на новиот ирачки план, го праша генералот Питраус колку долго дополнителените 21.000 американски трупи ќе бидат потребни во Ирак. Кенеди: Дали ова ќе биде за постојано, дали ќе биде привремено, има ли некој временски рок? Питраус: Господине, во моментов не постои прецизен рок. Кенеди: Значи, во моментов, треба да претпоставиме дека тие ќе останат таму, додека не чуеме дополнително од вас? Питраус: Да, господине, тие ќе останат се додека се потребни за таа конкретна мисија. Сепак, сенаторот Кенеди и останатите критичари на планот за Ирак велат дека ја поддржуваат номинацијата на генералот Питраус и обидот за подобрување на ситуацијата во оваа земја. Сенатот треба да го потврди неговото назначување пред тој да замине за Ирак.